Id-Direttiva tal-Kummissjoni 2002/79/KE
tat-2 ta' Ottubru 2002
li temenda l-L-Annessi tad-Direttivi tal-Kunsill 76/895/KEE, 86/362/KEE, 86/363/KEE u 90/642/KEE rigward l-iffissar ta' livelli massimi ta' residwi ta' ċerti pestiċidi ġewwa u fuq ċereali, oġġetti ta' l-ikel li ġejjin mill-annimali u ċerti prodotti li ġejjin mill-pjanti, inkluż frott u ħaxix
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li ikkunsidrat it-Trattat li jistabbilixxi l-Komunità Ewropea,
Wara li ikkunsidrat id-Direttiva tal-Kunsill 76/895/KEE tat-23 ta' Novembru 1976 dwar l-iffissar ta' livelli massimi ta' residwi ta' pestiċidi ġewwa u fuq frott u ħaxix [1], kif l-aħħar emendata bid-Direttiva tal-Kummissjoni 2002/71/KE [2], u b'mod partikolari l-Artikolu 5 tagħha,
Wara li ikkunsidrat id-Direttiva tal-Kunsill 86/362/KEE ta' l-24 ta' Lulju 1986 dwar l-iffissar ta' livelli massimi ta' residwi ta' pestiċidi ġewwa u fuq ċereali [3], kif l-aħħar emendata bid-Direttiva tal-Kummissjoni 2002/76/KE [4], u b'mod partikolari l-Artikolu 10 tagħha,
Wara li ikkunsidrat id-Direttiva tal-Kunsill 86/363/KEE ta' l-24 ta' Lulju 1986 dwar l-iffissar ta' livelli massimi ta' residwi ta' pestiċidi ġewwa u fuq oġġetti ta' l-ikel li ġejjin mill-annimali [5], kif l-aħħar emendata bid-Direttiva 2002/71/KE, u b'mod partikolari, l-Artikolu 10 tagħha,
Wara li ikkkunsidrat id-Direttiva tal-Kunsill 90/642/KEE tas-27 ta' Novembru 1990 dwar l-iffissar ta' livelli massimi ta' residwi ta' pestiċidi ġewwa u fuq prodotti li ġejjin mill-pjanti, inklużi frott u ħaxix [6], kif l-aħħar emendata bid-Direttiva 2002/76/KE, u b'mod partikolari, l-Artikolu 7 tagħha,
Billi:
(1) L-Annessi tad-Direttivi 76/895/KEE, 86/362/KEE, 86/363/KEE u 90/642/KEE huma magħmula minn listi ta' residwi ta' pestiċidi u tal-livelli massimi tagħhom.
(2) Wara li saret eżaminazzjoni mill-ġdid tad-data disponibbli, kien deċiż li teżisti informazzjoni biżżejjed biex ikunu jistgħu jiġu iffissati livelli massimi ta' residwi ta' ċerti pestiċidi, jiġifieri l-abamectin, l-azocyclotin, il-bioresmethrin, il-bifenthrin, il-bitertanol, il-bromopropylate, il-clofentezine, il-cyromazine, il-cyhexatin, il-fenpropimorph, il-flucytrinate, il-hexaconazol, il-metacrifos, il-myclobutanil, il-penconazole, il-prochloraz, il-profenofos, ir-resmethrin, it-tridemorph, it-triadimefon u t-triadimenol.
(3) Residwi ta' pestiċidi jistgħu jkunu preżenti f'ikel li ġej mill-annimali minħabba prattiċi agrikolutrali. Hija meħtieġa li tkun ikkunsidrata data rilevanti miksuba mill-użu awtorizzat ta' pestiċidi, minn provi mwettqa taħt sorveljanza u minn studji dwar l-għalf ta' l-annimali.
(4) L-informazzjoni disponibbli kienet analizzata mill-ġdid. Għal ħafna taħlitiet ta' pestiċidi/prodotti agrikoli, id-data hija biżżejjed biex tippermetti li jsir kalkolu tal-livell ta' residwu massimu sa fejn residwi tal-pestiċida konċernat jistgħu jitqiesu bħala mingħajr perikolu għas-saħħa tal-bniedem. Meta dan il-livell jaqbeż il-limitu minimu ta' kalkolu analitiku ikun xieraq li l-livell kalkolat ikun iffissat bħala l-livell massimu ta' residwi. Għal xi taħlitiet, l-informazzjoni disponibbli mhix biżżejjed u għalhekk ikun xieraq li l-livelli minimi ta' kalkoli analitiċi jkunu iffissati bħala l-livelli massimi ta' residwi. F'każijiet oħra l-informazzjoni hija biżżejjed iżda tindika li jista' jkun li, jekk il-livell massimu ta' residwi jkun iffissat f'ammont aktar għoli mil-limitu minimu ta' kalkolu analitiku, il-konsumatur ikun espost għar-residwi b'mod li mhux aċċettabbli, b'mod intens jew b'mod kroniku. F'kazijiet bħal dawn, huwa xieraq li l-livelli minimi ta' kalkolu analitiku jkunu iffissati bħala l-livelli massimi ta' residwi.
(5) Il-kuntatt kontinwu u intens li konsumaturi jkollhom ma' dawn il-pestiċidi permezz ta' prodotti ta' ikel li jista' jkun fihom residwi ta' dawn il-pestiċidi, kien eżaminat u ikkalkulat skond il-proċeduri u l-prattiċi Komunitarji u b'kunsiderazzjoni għal linji ta' gwida maħruġa mill-Organizzazzjoni Dinjija tas-Saħħa [7]. Għall-abamectin, il-limiti massimi ta' residwi kienu stabbiliti skond ir-Regolament tal-Kunsill (KEE) nru 2377/90 [8], kif l-aħħar emendat bir-Regolament tal-Kummissjoni (KE) Nru 1752/2002 [9] kif jirriżulta mill-użu ta' prodotti mediċinali veterinarji li fihom l-istess sustanza għat-trattament ta' speċi ta' annimali li jipproduċu l-ikel (Regolament tal-Kummissjoni (KE) Nru. 3425/93 [10]). Dawn l-użanzi u l-kalkolu tal-konsum ta' kuljum aċċettabbli, provvdut mill-Kumitat dwar Prodotti Mediċinali Veterinarji u li fuqu kienu ibbażati dawn il-limiti massimi ta' residwi, kienu ikkunsidrati. Kien konkluż li l-livelli massimi ta' residwi proposti f'din id-Direttiva ma jwasslux għal konsum ta' kuljum li jaqbeż dak aċċettabbli jew għal effetti tossiċi intensi.
(6) Sabiex jassiguraw li l-konsumatur ikun protett b'mod xieraq mill-kuntatt ma' residwi ġewwa jew fuq prodotti li fir-rigward tagħhom ma nħarġux awtorizzazzjonijiet, ikun prudenti li fil-każ tal-prodotti kollha bħal dawn, koperti mid-Direttivi 86/362/KEE, 86/363/KEE u 90/642/KEE, il-limitu minimu ta' kalkolu analitiku jkun iffissat bħala l-livell massimu ta' residwi.
(7) Għaldaqstant, l-Annessi tad-Direttivi 86/362/KEE, 86/363/KEE u 90/642/KEE għandhom ikunu emendati.
(8) L-imsieħba tal-Komunità fil-kummerċ kienu konsultati dwar il-livelli proposti f'din id-Direttiva permezz ta' l-Organizzazzjoni Dinjija tal-Kummerċ u l-kummenti tagħhom dwar dawn il-livelli kienu kunsidrati.
(9) L-opinjonijiet tal-Kumitat Xjentifiku tal-Pjanti, u b'mod partikolari l-pariri u r-rakkomandazzjonijiet dwar il-protezzjoni ta' konsumaturi ta' prodotti tar-raba' trattati bi prodotti li jipproteġu l-pjanti, kienu kunsidrati [11].
(10) Il-miżuri stabbiliti f'din id-Direttiva huma skond l-opinjoni tal-Kumitat Permanenti dwar il-Food Chain u s-Saħħa ta' l-Annimali,
ADOTTAT DIN ID-DIRETTIVA:
Artikolu 1
Fl-Anness II tad-Direttiva 76/895/KEE, l-annotazzjoni dwar il-"bromopropylate" hija mħassra.
Artikolu 2
Fil-parti A ta' l-Anness II tad-Direttiva 86/362/KEE huma miżjuda l-livelli massimi tar-residwi tal-pestiċidi ta' l-abamectin, ta' l-azocyclotin u tas-cyhexatin, tal-bifenthrin, tal-bitertanol, tal-bromopropylate, tal-clofentezine, tal-cyromazine, tal-fenpropimorph, tal-flucytrinate, tal-hexaconazole, tal-metacrifos, tal-myclobutanil, tal-penconazole, tal-prochloraz, tal-profenofos, tar-resmethrin u tal-bioresmethrin, tat-tridemorph, tat-triadimefon u tat-triadimenol, li jinsabu fl-Anness I ta' din id-Direttiva.
Artikolu 3
L-Anness II tad-Direttiva 86/363/KEE huwa emendat kif ġej:
(a) Fil-parti A huma miżjuda l-livelli massimi tar-residwi tal-pestiċidi ta' l-abamectin, tal-bifenthrin, tal-bitertanol, tal-bromopropylate, tal-cyromazine, tal-flucytrinate, tal-metacrifos, tal-penconazole, tal-prochloraz, tal-profenofos, tar-resmethrin u tal-bioresmethrin, tat-tridemorph, tat-triadimefon u tat-triadimenol, li jinsabu fl-Anness II ta' din id-Direttiva;
(b) fil-parti B huma miżjuda l-livelli massimi ta' residwi tal-pestiċidi ta' l-azocyclotin u tas-cyhexatin, tal-fenpropimorph, tal-clofentezine u tal-myclobutanil, li jinsabu fl-Anness III ta' din id-Direttiva.
Artikolu 4
L-Anness II tad-Direttiva 90/642/KEE huwa emendat kif ġej:
(a) huma miżjuda l-livelli massimi ta' residwi ta' pestiċidi ta' l-abamectin, ta' l-azocyclotin u tas-cyhexatin, tal-bifenthrin, tal-bitertanol, tal-bromopropylate, tal-clofentezine, tal-cyromazine, tal-fenpropimorph, tal-flucytrinate, tal-hexaconazol, tal-metacrifos, tal-myclobutanil, tal-penconazole, tal-prochloraz, tal-profenofos, tar-resmethrin u tal-bioresmethrin, tat-tridemorph, tat-triadimefon u tat-triadimenol, li jinsabu fl-Anness IV ta' din id-Direttiva;
(b) il-livell massimu ta' residwu ta' pestiċida ta' ethion fit-te hija mibdula għal 3 mg/kg.
Artikolu 5
1. Sal-31 ta' Diċembru 2002, l-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex ikunu konformi ma' l-Artikolu 4(b) ta' din id-Direttiva. Huma għandhom jinfurmaw lill-Kummissjon dwar dan minnufih.
Huma għandhom japplikaw dawn id-dispożizzjonijiet b'effett mill-1 ta' Jannar 2003.
2. Sal-31 ta' Mejju 2003 l-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex ikunu konformi ma' l-Artikoli 1, 2 u 3 u l-Artikolu 4(a).
Huma għandhom japplikaw dawn id-dispożizzjonijiet b'effett mill-1 ta' Awissu 2003.
3. Meta l-Istati Membri jadottaw id-dispożizzjonijiet imsemmija fil-paragrafi 1 u 2, dawn id-dispożizzjonijiet għandu jkollhom referenza għal din id-Direttiva jew għandha ssir referenza għal din id-Direttiva meta jkunu ippubblikati uffiċjalment. L-Istati Membri għandhom jistabbilixxu kif trid issir din ir-riferenza.
Artikolu 6
Din id-Direttiva għandha tidħol fis-seħħ fis-seba' jum wara dak li fih tkun ippubblikata fil-Ġurnal Uffiċjali tal-Komunitajiet Ewropej.
Artikolu 7
Din id-Direttiva hija indirizzata lill-Istati Membri.
Magħmul fi Brussel, fit-2 ta' Ottubru 2002.